Bánk bán esszencia

**Bánk bán**: ,,…*Ha tízszer, harmincszor megölt, ha kincsemet rabolta el, ha széjjelszaggatta gyermekeimet, feleségemet – még tán megengedhettem volna; de ő jó nevét ölé meg a nemzetnek (…) s a feláldozott becsületet kiűzte az udvarból.*”

Véleményem szerint Bánk bán monológrészlete remekül összefoglalja a mű cselekményét. Benne van minden, amit erről az öt felvonásos műben olvasunk: Gertrudis királyné az okozója a nemzet minden fájdalmának. Eltékozolta az ország vagyonát, viszályt szított az udvarban és részt vett egy holtig hű asszony megbecstelenítésében. Bánk bán még itt is, a holttest mellett állva és királya szemébe nézve is higgadt és józan tud maradni: nem elsősorban személyes sérelmei miatt, indulatból végzett az uralkodónővel, hanem a nemzet becsületébe gázolása bosszulta meg magát általa. Ezekből a mondatokból leszűrődő igazság az, hogy az elnyomó hatalom előbb-utóbb szembe találja magát a sebeitől sajgó szívű és tajtékzó néppel, amikor már nem csak mint egyének károsulnak, hanem mint nemzet látszanak romba dőlni.

A mai világban úgy vélem rendkívül nehéz ennyire nyugodtnak maradni. Rengeteg inger ér minket, és, mint emberek, hajlamosak vagyunk lázongani. Ha egy rendszer rossz, szinte azonnal bíráljuk és követeljük a változást. Nem tudunk felülemelkedni azon, hogy egyének vagyunk és a saját gondunk-bajunknál távolabb nem is merünk tovább nézni. Aki Bánk szavaiból feljogosítva érzi magát, hogy minden sérelme miatt lázadjon, annak figyelmébe ajánlom a valódi okot, ami erre jogosít: a nemzet becsületének elvesztése lehet az egyetlen, ami indokolja az uralkodó rendszer leváltását.

Én 2017-ben érvényesnek látom a mű üzenetét, hiszen fontosnak tartom a nemzeti egységet, ami összetart, erősít, ápol és eltakar, és amit szétzilál az egyének önös érdekei, ha nincsen az az egyetlen cél, ami egyben tart minket: a haza!